Source: http://docplayer.fi/3950197-Henkilokohtaisen-avustajajarjestelman-kaksi-vuosikymmenta-suomalaisessa-vammaispolitiikassa.html
Timestamp: 2017-11-23 00:21:37+00:00
Document Index: 6868374

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Henkilökohtaisen avustajajärjestelmän kaksi vuosikymmentä suomalaisessa vammaispolitiikassa - PDF
Download "Henkilökohtaisen avustajajärjestelmän kaksi vuosikymmentä suomalaisessa vammaispolitiikassa"
1 S T A K E S I N R A P O R T T E J A 1 0 / Marja-Liisa Heiskanen Henkilökohtaisen avustajajärjestelmän kaksi vuosikymmentä suomalaisessa vammaispolitiikassa Sosiaali- ja terveysalan tutkimus- ja kehittämiskeskus postimyynti: Stakes / Asiakaspalvelut PL 220, Helsinki puhelin: (09) , (09) (automaatti) faksi: (09) Internet:
2 Kirjoittaja ja Stakes Taitto: Raili Silius ISBN (nid.) ISSN (nid.) ISBN (PDF) ISSN (PDF) Stakes, Helsinki 2008 Valopaino Oy Helsinki 2008
3 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa Tiivistelmä Marja-Liisa Heiskanen Henkilökohtaisen avustajajärjestelmän kaksi vuosikymmentä suomalaisessa vammaispolitiikassa.. Helsinki s. 23. ISBN Tutkimukseni tavoitteena on tarkastella henkilökohtaisen avustajajärjestelmän asemaa suomalaisessa vammaispolitiikassa. Vammaispalvelulaki on tehnyt mahdolliseksi taloudellisen tuen avustajan palkkaamiseen vuodesta 1988 lukien. Avustajatoiminnalla pyritään lisäämään vammaisten henkilöiden mahdollisuuksia asua omassa kodissaan. Vuonna 2006 yhteensä henkilöä oli avustajajärjestelmän piirissä. Luku on vajaa puolet avustajatoiminnan potentiaalisista tarvitsijoista, kun tarpeeksi on arvioitu noin henkilöä. Tutkimus on kahta vuosikymmentä koskeva kvalitatiivinen tapaustutkimus, joka muodostuu kirjallisuuteen ja haastatteluihin perustuvista osioista sekä tutkimuksen tuloksista. Kirjallisen aineiston avulla tarkastelen vammaisuutta koskevia malleja ja ideologioita. Kuvailen vammaisuuden sosiaalisen mallin kehitystä sekä kansallisella että kansainvälisellä tasolla. Tehtävänä on myös etsiä Independent Living -ideologian juuria suomalaisesta sosiaalipolitiikasta. Ensimmäisiä kertoja avustajatoiminta ilmeni suomalaisessa vammaispoliittisessa keskustelussa 1970-luvun lopulla. Teen myös vertailuja eri Pohjoismaiden välillä. Yhteneväistä pohjoismaista mallia ei voi havaita. Ruotsissa avustajajärjestelmää on kehitetty vahvojen oikeuksien pohjalta, mikä on nähtävissä toiminnan laajuudessa ja taloudellisessa resurssoinnissa. Haastattelin yhteensä 65 henkilöä 11 fokusryhmässä. Haastatellut olivat vaikeavammaisia tai mielenterveyskuntoutujia sekä kunnan sosiaalityöntekijöitä ja mielenterveyshuollon avohuollon työntekijöitä. Haastatteluista oli tuloksena yhteensä 337 litteroitua sivua. Analyysissä käytin ns. framework-menetelmää (NatCen). Tutkimuskysymykset keskittyivät vammaispalvelulain rakenteellisiin tekijöihin. Avustajajärjestelmä perustuu kunnan harkinnanvaraiseen tukeen ja kunnan budjettivaroihin. Tämän vuoksi sen juridinen perusta on heikko. Avustajaa tarvitsevaan kohdistuu vaatimus toimia avustajan työnantajana. Tutkimuksen tuloksena voi todeta, että lainsäädännöstä huolimatta henkilökohtainen avustajajärjestelmä ei toistaiseksi vastaa riittävästi vammaisten henkilöiden tarpeisiin. Vaikeasti liikuntavammaiset vaativat avustajajärjestelmää ns. subjektiivisen oikeuden piiriin. Se merkitsee vahvaa henkilökohtaisen avuntarpeen mukaista oikeutta. Mielipide korostaa vammaisuuden poliittista mallia. Sosiaalitoimistojen sosiaalityöntekijöiden näkemykset olivat varauksellisia. He esittivät järjestelmän muuttamista valtion keskitetyn rahoituksen turvin toteutettavaksi. Mielenterveyskuntoutujien yhdellä ryhmällä oli myönteisiä kokemuksia päiväkeskuksesta, jossa työntekijät toimivat tarvittaessa avustajina myös keskuksen ulkopuolella. Työntekijät olivat edistäneet kuntoutujien kiinnittymistä omaan ympäristöönsä. Liikuntavammaiset korostivat työnantajan rooliaan, mikä takaa heidän itsemääräämistään. Mielenterveyskuntoutujilla tulisi olla vaihtoehtoja työnantajana toimimiselle, jotta he saisivat samat mahdollisuudet tarvitsemaansa apuun. Heidän avustajatoimintaansa voidaan verrata valmentajan työhön. Tavoitteena on kuntoutusideologian mukainen toimintakyvyn edistäminen tekemällä asioita yhdessä. Independent Living -ideologiassa avustajan työssä korostuu avustettavan puolesta tekeminen niissä tehtävissä, joihin vammainen ei itse pysty. Palvelun järjestämisessä nämä erilaiset ideologiat tulisi ottaa huomioon. Avainsanat: vammaistutkimus, vammaispolitiikka, henkilökohtainen avustaja, vammaisuutta koskevat mallit, Independent Living -ideologia, itsenäisen elämän ideologia, kuntoutusideologia, mielenterveyskuntoutujat
4 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa Abstract Marja-Liisa Heiskanen Henkilökohtaisen avustajajärjestelmän kaksi vuosikymmentä suomalaisessa vammaispolitiikassa. [Two decades of the personal assistant system in the Finnish disability policy] STAKES, Reports 10/ pages, 23 eur. Helsinki, Finland ISBN The aim of this research is to examine the position of the personal assistant system in Finnish disability policy. Since 1988, the Services and Assistance for the Disabled Act has made it possible to have financial support in order to hire the personal assistant. The aim of the support is to add the possibilities of disabled people to live at home. In 2006, persons were within the range of personal assistant system. The number is less than half of the potential customers, when about persons have been estimated to have the need to personal assistant. The research is a qualitative case study research of two decades. The research has three parts: the literary part, the interviews and the results. In the literary part, I review different models and ideologies of disability. I describe the development of the social model of disability both at the national and the international level. The roots of Independent Living ideology are searched in Finnish social policy. The first time the discussion concerning personal assistants appeared in Finnish disability politics was at the end of the 1970s. I also make comparisons between the Nordic countries: similar Nordic forms of assistant systems cannot be found. In Sweden, the assistant system has been developed on the basis of strong rights, which can be seen in the scope of the recipients and the financial resources. Altogether, I interviewed 65 persons in 11 focus groups. Those interviewed were severely physically disabled or mental health service users, social workers and workers with experience of open mental care. The interviews made up 337 written pages. In the analysis I used so called framework method (NatCen). The research questions were specific to the structure of the components of the legislation. The assistant system is based on the consideration of the municipality and its budgetary resources. The legal situation is therefore weak. The request to act as the employer of an assistant is also a structural feature of the Act. As result of the research can be found that so far in spite of the legislation the personal assistant system is not meeting the needs of disabled people. The physically disabled people demanded to get the assistant system within the range of so-called subjective rights. The opinion means strong rights according to personal needs. The opinion underlines the political model of disability. The opinions of the municipal social workers were reserved. They stated that the assistant system ought to be changed first on the basis of centralized financial state support. One group of mental health service users had good experiences from workers in a day centre. The workers had helped them to relate to their own environment. The physically disabled underlined their role as employer to guarantee their self-determination. The mental health service users ought to have alternatives in the role of employer in order to get similar possibilities for the help they need. Assistant work with them can be compared to the work of a coach. The work together contributes to the rehabilitation ideology. The Independent Living ideology underlines working on those functions that the disabled person cannot do him-or herself. These different ideologies have to be taken into consideration when organizing the assistant system. Keywords: disability research, disability policy, models of disability, personal assistant, Independent Living ideology, rehabilitation ideology, mental health service users
5 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa Sisällys Tiivistelmä Abstract Johdanto: Henkilökohtainen avustajatoiminta vammaispolitiikassa Tutkimuksen lähtökohdista Tutkimuksen käsitteistä Henkilökohtaisen avustajatoiminnan juridisista perusteista Tutkimuskysymykset Tutkimuksen eteneminen Tutkimuksen toteutus Avustajajärjestelmä tapaustutkimuksena Fokusryhmähaastattelut Aineiston käsittely ja analyysi Vammaisuus ja avustajatoiminta aiempien tutkimusten valossa Vammaistutkimuksesta Avustajatoimintaa koskevia tutkimuksia Henkilökohtaisen avustajatoiminnan kehityksestä Suomessa ja Pohjoismaissa Vammaisuuden mallit sosiaalipolitiikan kehittämisessä Vammaisuuden mallit Henkilökohtaisen avustajatoiminnan idean synty Avustajatoiminnan juuret suomalaisessa sosiaalipolitiikassa Mielenterveyskuntoutujien palveluasumisen järjestäminen Avustajatoiminta vammaisten henkilöiden ja sosiaalityöntekijöiden kokemana Subjektiivinen oikeus Itsemäärääminen Palvelujärjestelmiä koskeva kritiikki Sosiaalityö ja vammaispalvelut Kotipalvelu avustajatoiminnan täydentäjänä Henkilökohtaisten avustajien koulutus Mielenterveyskuntoutujien avustajat ja palveluohjaus Avustajien merkitys mielenterveyskuntoutuksessa Mielenterveyskuntoutujien palveluohjaus Yhdysvalloissa käyttöön otettu PACE-malli
6 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa 8. Viha työvälineenä oikeuksien saavuttamisessa Avustajajärjestelmän keskeneräisyys -tutkimuksen tuloksia Kirjallisuus Kuvio ja taulukot Kuvio 1. Henkilökohtaiseen avustajatoimintaan vammaispalvelulain mukaista taloudellista tukea saaneet vuosina Taulukko 1. Haastatellut fokusryhmät Taulukko 2. Avustajatoiminnan piiriin kuuluvien henkilöiden lukumäärä suhteessa väestömäärään vuonna Taulukko 3. Vammaisuuden kolme mallia Taulukko 4. Kansalaisuuden määrittelyä Taulukko 5. Kuntoutusparadigman ja Independent Living -paradigman vertailua Taulukko 6. Asumiseen liittyvien erityisjärjestelyjen ja palvelujen tarve Taulukko 7. Kodinhoitoapua saaneet perheet ja taloudet Taulukko 8. Suurimpien ammattiryhmien jakauma kunnallisessa sosiaali- ja terveydenhuollossa vuosina 1990 ja Taulukko 9. Mielenterveyspalvelujen käyttäjien mielipiteitä avustajan merkityksestä. 106
7 1. Johdanto: Henkilökohtainen avustajatoiminta vammaispolitiikassa 1. Johdanto: Henkilökohtainen avustajatoiminta vammaispolitiikassa Tutkimukseni aiheena on henkilökohtaisen avustajajärjestelmän asema maamme nykyisessä vammaispolitiikassa. On kulunut lähes kaksi vuosikymmentä siitä kun laki vammaisuuden perusteella järjestettävistä palveluista ja tukitoimista eli vammaispalvelulaki (L 380/87) teki mahdolliseksi tämän uuden tukimuodon. Maamme vammaispolitiikan kolme keskeistä periaatetta ovat oikeus yhdenvertaisuuteen, osallisuuteen ja tarpeellisiin palveluihin ja tukitoimiin (Sosiaali-ja terveysministeriö 2006 a, 3). Henkilökohtainen avustaja on tärkeä väline näiden periaatteiden toteuttamiseksi. Valtakunnallisen vammaisneuvoston vuonna 1995 laatimassa vammaispoliittisessa ohjelmassa Kohti yhteiskuntaa kaikille (Sosiaali-ja terveysministeriö, 1995, 4) hyvä ja mielekäs elämä määritellään seuraavasti: Hyvä ja mielekäs elämä sisältää valinnanvapauden ja itsemääräämisoikeuden toteutumisen. Tämän lisäksi se sisältää mahdollisuuden itsenäiseen elämään, tasavertaisuuteen ihmissuhteissa ja täyteen osallistumiseen. Vuonna 2006 valtioneuvosto antoi maamme historian ensimmäisen vammaispoliittisen selonteon (Sosiaali-ja terveysministeriö 2006, a). Selontekoa varten tehtiin useita selvityksiä. Raportissa Keskeneräistä yhdenvertaisuutta myös Ilka Haarni (2006,10) ottaa esille mielekkään elämän käsitteen ja kysyy: Miten yhteiskunta kykenee huomioimaan vammaisten henkilöiden tarpeet millaista mielekästä elämää vammaispolitiikalla tavoitellaan, luvataan, tuotetaan ja todella tarjotaan? On merkittävää, että kysymys esitetään vammaispoliittisesti tärkeässä selvityksessä. Avustajatoiminnan idea alkoi konkretisoitua maassamme 1970-luvun lopulla. Kansainvälisyys oli yhtenä taustatekijänä Gunilla Sjövallin (1987) tuodessa toimivan esimerkin Tanskan matkaltaan vuonna Kotikunta osoittautui asialle myönteiseksi jo ennen toiminnan lakisääteistämistä. Näin Sjövall kertoo avustajatoiminnan alkuvaiheista: Näette minussa historiallisen tapauksen: olen ensimmäinen vammainen henkilö Suomessa, joka sai henkilökohtaisen avustajan siinä mielessä kuin asia ymmärretään uudessa vammaislaissa eli että yhteiskunta kantaa osa-tai kokonaisvastuun avustajan palkkamenoista. Tämä tapahtui syyskuussa vuonna 1979, jolloin vuoden sitkeän taivuttelutyön jälkeen sain Kauniasten sosiaalilautakunnan ottamaan asiaan myönteisen kannan. Idean toin Tanskasta suunnilleen 10 vuotta sitten ja siitä asti henkilökohtainen avustaja-järjestelmä on ollut yksi tärkeimmistä Kynnys ry:n ajamista asioista. Vammaislain tultua hyväksytyksi saimme todeta, että sitkeydellä saavutetaan tuloksia. Vammaisen henkilön ja hänen ympäristönsä välinen vuorovaikutussuhde on keskeisellä sijalla vammaisuuden määrittelyssä. Vammaisuuden merkitykset vaihtelevat paikan, ajan ja määrittelijöiden mukaan, jolloin vammaisuus on ihmisten asenteiden, rakennetun ympäristön, mutta myös sosiaalisten instituutioiden synnyttämä tila.(linnakangas ym. 2006,14.) Esimerkiksi pyörätuolia käyttävä henkilö voi toimia itsenäisesti esteettömäksi suunnitellussa kodissaan, mutta kodin ulkopuolella hän tarvitsee avustajaa selviytyäkseen esteellisessä ympäristössä. Vammaispolitiikkaa tuleekin tarkastella laajemmasta näkökulmasta. Kyse ei ole pelkästään sosiaali-ja terveystoimen toimenpiteistä vaan yhteiskunnan eri toimijoille kuuluvasta vastuusta ottaa huomioon myös vammaiset ihmiset heidän yhdenvertaisen elämänsä turvaamiseksi. Kansainvälisen Vammaisten Vuoden 1981 työssä vaikeavammaisuutta arvioitiin esiintyvän 0,75 prosentilla väestöstä (Komiteanmietintö 1982, liite 2, 19). Vuonna 2006 vastaavaksi luvuksi arvioitiin noin yksi prosentti (Sosiaali-ja terveysministeriö 2006 a,18). Vaikeavammaisuutta
8 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa koskevat arviot näyttävät siis vakiintuneilta. Yhteensä vammaispalvelulain mukaisten palvelujen piirissä on arvioitu olevan hieman yli 1,5 prosenttia väestöstä (Rautavaara ym.2007,106). Henkilökohtainen avustajatoiminta koskee ensisijaisesti niitä vaikeavammaisia henkilöitä, jotka tarvitsevat selviytymisessään huomattavassa määrin toisen henkilön avustamista. Henkilökohtaisen avustajajärjestelmän piirissä oli vuonna 2006 maassamme henkilöä eli noin 0,09 prosenttia koko väestöstä (Stakes 2007). Ruotsin avustajajärjestelmä perustuu vammaisen henkilön vahvaan oikeuteen. Vuonna 2006 avustajatoiminnan piiriin kuuluvien lukumärä oli henkilöä eli n. 0,16 prosenttia Ruotsin väestöstä (Försäkringskassan 2007).Vastaava osuus Suomessa tarkoittaisi noin henkilöä. Kokonaisväestöön suhteutettuna em. luvuissa on kyse pienistä marginaaliryhmistä. Kun haittaa aiheuttavia vammoja arvioidaan olevan noin 5 prosentilla väestöstä (Komiteanmietintö 1982, liite 2) ja vaikeavammaisuutta edellä mainitun 0,75 1 prosentin verran, on avustajatoiminnan tarpeessa olevien osalta kyse marginaalin marginaalista. Vammaisten ihmisten aseman liittämistä marginalisoitumiseen on lieventänyt erilaisten ihmisryhmien rinnastaminen liikuntarajoitteisiin. Portaat, kynnykset ja hissittömyys vaikeuttavat muidenkin kuin vammaisten ihmisten elämää. Yleensäkin pyörillä, kuten lastenrattailla ja rollaattoreiden avulla liikkuvat voidaan rinnastaa pyörätuolin käyttäjiin heidän käyttäessään julkisia liikennevälineitä ja heidän pyrkiessään monikerroksisiin, hissittömiin taloihin. Nykytilanteessa huomaan olevani itsekin mukana esteettömyyden vaatimuksissa. 60-luvulla olen nöyrästi kuljettanut lastenrattaita Helsingin liikuntaesteisessä julkisessa liikenteessä. Kolme vuosikymmentä myöhemmin, lastenlasteni rattaita kuljettaessani, olen muuttunut vihaiseksi isoäidiksi, joka haluaisi kaikkien yleisten liikennevälineiden oleva portaattomia ja matalalattiaisia. Avustajatoiminta merkitsee uuden ideologian esille tuloa. Maamme sodanjälkeinen vammaispolitiikka perustui pitkälti pärjäämisen eetokseen, minkä sotainvalideja koskeva tutkimus tuo selkeästi esille (Ranta-Knuuttila 1967). Sotainvalidien Veljesliiton ideologiassa vaikeastikin vammautuneelta odotettiin yhteiskunnassa vallitsevien yleisten rooliodotusten täyttämistä. Sotavammaisten erityishuolto rakentui aktivoinnin, sopeuttamisen ja yksilöllisen vaativuuden perustalle (Hännikäinen 1998, 28). Sodassa vaikeasti vammautuneet henkilöt olivat paljolti omaistensa tuen varassa. Irmeli Hännikäinen (emt., 28) toteaa: vaikeavammaisten sotainvalidien vaimot ovat joutuneet miehensä tukijoina kantamaan epätavallisen suuren taakan, jonka merkitys on jäänyt perin vähäiselle huomiolle. Uudet aatteet tulivat esille USA:ssa 1960-luvun lopulla virinneessä Independent Living -ideologiassa. 1 Oli kyse erilaisesta selviytymisestä. Se ei enää perustunut perinteisille avustamisen muodoille kuten laitoshoidolle ja omaisten turvin tapahtuvalle hoivalle. Henkilökohtaisella avustajajärjestelmällä oli keskeinen merkitys itsenäisessä selviytymisessä. Suomessa aika alkoi olla kypsä uudelle ideologialle 1980-luvun alussa. Invaliidihuoltolakia 2 ryhdyttiin uudistamaan 1980-luvun keskivaiheilla. Oli kulunut neljä vuosikymmentä sodanjälkeisistä olosuhteista, joiden seurauksena maassamme oli vaikeavammaisia, paljon apua tarvitsevia sotainvalideja (Ranta-Knuuttila 1967). Heidän avustamisensa toteutui kuitenkin perinteisin muodoin (Hännikäinen 1998). Vaikeavammaiset sotainvalidit ovat esimerkki sosiaalisesti konstruoidusta ongelmasta. Pirkko-Liisa Rauhala (1998, 54) korostaa sosiaalisia ongelmia tulkintana, jolloin mitkään olosuhteet tai mikään käyttäytyminen ei sinänsä ole sosiaalinen ongelma, vaan vasta kun niitä aletaan käsitellä haitallisuuden näkökulmasta ja joitakin erityisiä toimenpiteitä edellyttävinä tiloina, ne saavat ongelman muodon. Hännikäinen (1998, 69) nostaa esiin sotavammaista miestään hoitavan vaimon. Hän ei enää suostu matkustamaan huonokuntoisen miehensä kanssa Kaunialaan entiseen tapaan linja-autolla. Minä aattelin, että en minä tätä peliä enää tee. Et minä 1. Käytän tutkimuksessani Independent Living -käsitettä tarkastellessani liikkeen taustaa ja historiaa. Suomenkieliset vastineet, itsenäisen elämän ideologia/liike, ovat jo vakiintuneet vammaispoliittiseen käsitteistöön. 2. Käytän tutkimuksessani invaliidihuoltolaista sen alkuperäistä muotoa, kirjoitettuna kahdella i-kirjaimella. Stakes, Raportteja /2008
9 1. Johdanto: Henkilökohtainen avustajatoiminta vammaispolitiikassa tilaan taksin ja me mennään sillä. Kertomus ei anna viitteitä siitä, mikä oli vaimon uudenlaisen ongelmanratkaisun taustalla. Oliko vaimolla ehkä tietoa vammaisten kuljetuspalveluista, joita oli ollut olemassa maassamme 1970-luvun puolivälistä lähtien. Liikkumisen ongelmaa oli ryhdytty käsittelemään Rauhalaa mukaellen erityisiä toimenpiteitä edellyttävinä tiloina. Vammaisuutta koskevat mallit antavat viitteitä vammaisuuden tulkintoihin. Lääketieteellinen malli rajaa vammaisuuteen liittyvät ongelmat lähinnä hoitoon ja kuntoutukseen. Sosiaalisessa mallissa ongelmat määrittyvät vammaisen henkilön ja hänen ympäristönsä välisestä suhteesta muodostuvana. Vammaisuuden poliittisessa mallissa vammaisuuteen liittyviä haittoja tarkastellaan ihmisoikeuskysymyksinä. Avustajajärjestelmällä on vammaispoliittisesti tärkeä merkitys vammaisten itsenäisen elämän takaajana. Esimerkiksi valtakunnallisen vammaisneuvoston 20- vuotisjulkaisussa tämä tulee esille neuvoston toiminnassa keskeisesti mukana olleiden henkilöiden monessa puheenvuorossa (Valtakunnallinen vammaisneuvosto 2006). Tutkimuksessani on kyse siitä, mitä mahdollisia esteitä em. ideologian toteutumisen tiellä on. Ensimmäiset esimerkit henkilökohtaisesta avustajatoiminnasta Suomessa löytyvät 1970-luvun lopulta eli kymmenisen vuotta USA:ssa alkanutta avustajatoimintaa myöhemmin. Henkilökohtainen avustajajärjestelmä kirjattiin ensimmäistä kertaa osaksi hallitusohjelmaa pääministeri Anneli Jäätteenmäen lyhytaikaiseksi jääneen hallituksen ohjelmassa (2003, a). Sitä välittömästi seuranneessa pääministeri Matti Vanhasen hallitusohjelmassa (2003, b) todetaan samoin sanoin: Vammaispalvelujen saatavuus ja vammaisten tasa-arvoinen kohtelu turvataan. Kehitetään vaikeavammaisten ihmisten henkilökohtaista avustajajärjestelmää ja tulkkipalveluja. Uudistetaan kehitysvamma- ja vammaispalvelulait siten, että ne sovitetaan yhteen. Hallitus antaa vaalikauden aikana vammaispoliittisen selonteon. Pääministeri Matti Vanhasen II hallitusohjelmaan (2007) sisältyy maininta: kehitetään vammaisten henkilökohtaista avustajajärjestelmää vaiheittain. Modernilla apuvälineteknologialla on tärkeä merkitys vammaisten jokapäiväisessä elämässä. Ovet avautuvat, säleverhot laskeutuvat ja tv-kanavat vaihtuvat vaikeavammaisen kotiympäristöön suunniteltujen ympäristönhallintalaitteiden avulla. Kodin ulkopuolella esteellinen ympäristö asettaa rajoituksia. Henkilökohtaisen avun tarvetta apuvälineet ja esteetön ympäristö voivat vähentää, mutta eivät kuitenkaan voi täysin poistaa. Päivittäisissä rutiineissa kuten aamulla sängystä ylös noustessa, wc:ssä käynneissä, peseytymisessä ja pukeutumisessa tarvitaan apua. Kodin ulkopuoliset aktiviteetit kuten työelämä ja harrastukset ovat myös tärkeä avustajatoiminnan osa. Tutkimuksessani on mukana myös mielenterveyskuntoutujien 3 ja mielenterveysalan avohuollon työntekijöiden näkemyksiä avustajatoiminnasta. Perinteinen, vaikeasti liikuntavammaisten avustajatoiminta muodostaa peilin, jonka avulla voi tarkastella myös eri ryhmien eroavaisuuksia. Valmiita malleja mielenterveyskuntoutujien avustajatoiminnasta ei ole. 3. Käytän tutkimuksessani mielenterveyskuntoutuja-käsitettä. Vammainen henkilö on kielenkäyttöön vakiintunut yläkäsite. Mielenterveyden alueella vastaavanlaisen yläkäsitteen käyttäminen on vakiintumatonta. Ihmisistä, jotka elämässään ovat kokeneet mielenterveydellisiä vaikeuksia, käytetään useita eri nimikkeitä. Paino on usein hoidossa ja sairaudessa. Seuraavassa esimerkkejä käytännöistä: mielenterveyspotilas, psyykevammainen, psykiatrinen potilas, mielenterveyshäiriöstä kärsivä (Vesanen 1991, 182), mielen sairas, mielenterveysvammainen (Taipale 1997, 4), mielenterveyden häiriö (valtioneuvoston päätös 744/1974). Mielenterveyslain 1. :n mukaan mielenterveystyöhön kuuluvat mielisairauksia ja muita mielenterveydenhäiriöitä poteville henkilöille heidän lääketieteellisin perustein arvioitavan sairautensa tai häiriönsä vuoksi annettavat sosiaali- ja terveydenhuollon palvelut (mielenterveyspalvelut), (mielenterveyslaki 1116/1990). Tässä tutkimuksessa esille tulevia englanninkielisiä ilmaisuja ovat psychiatric system survivor (Beresford 2000), jonka olen kääntänyt psykiatrisesta järjestelmästä selviytyjäksi ja people with psychiatric disability (Deegan 1992) eli henkilöt, joilla on psyykkinen vamma. Englanninkielisessä yhteenvedossa käytän Mielenterveyden Keskusliiton suosittelemaa mental health service user ilmaisua.
10 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa 2. Tutkimuksen lähtökohdista Vammaispalvelulakia neljän vuosikymmenen ajan ( ) edeltänyt invaliidihuoltolaki (907/1946) oli historiansa aikana kokenut monia osittaisuudistuksia kuten kohderyhmien laajentumista ja uusien toimintojen aloittamista. Lain sisältö painottui 1970-luvulle asti kuntoutustoimenpiteisiin: lääkintähuoltoon, apuvälineisiin, koulutukseen ja työhuoltoon. Vuonna 1974 mukaan tuli vaikeavammaisia koskevia palveluja kuten asumispalvelut ja kuljetuspalvelut. Lain kokonaisuudistuksen tarve oli jo pitkään ollut esillä. Ensimmäistä kertaa avustaja-asia mainittiin valtion asettamassa komiteanmietinnössä vuonna 1979 (Komiteanmietintö 1979) ja jatkoa seurasi Kansainvälisen Vammaisten Vuoden 1981 työssä (Komiteanmietintö 1982). Vaikka avustaja-asia olikin jo mainittu em. komiteoiden työssä, toteutus jäi kuitenkin odottamaan lain kokonaisuudistusta. Avustajatoiminnan taustaideologiaa ja juuria suomalaisessa sosiaalipolitiikassa voi havaita jo varhaisemmin. Vaikeasti liikuntavammaisten lasten koulunkäyntiavustaja-toimintaa voidaan pitää yhtenä esimerkkinä näistä juurista. Sitä toteutettiin vuosien välisenä aikana invaliidihuoltolain mukaisena toimintana ( Sosiaalihallitus 1973). Toiminta siirtyi peruskoulun osalta vuonna 1985 koulutoimen tehtäväksi (L 476/1983). Myös 1960-luvulla aloitetut hengityslaitepotilaiden avustajarenkaat olivat esimerkki vaikeavammaisten mahdollisuuksista asua omassa kodissaan, laitosten ulkopuolella (Hengityslaitepotilas tänään 1987). Vammaispalvelulaissa vammaisia henkilöitä ei määritellä pysyvän haitan tai diagnoosin perusteella, kuten aikanaan invaliidihuoltolaissa, vaan lähtökohtana on vammasta aiheutuva toiminnallinen haitta. Tutkimukseni kohdistuu pääasiassa kahteen eri ryhmään, joista vaikeasti liikuntavammaiset edustavat ns. perinteisiä vammaryhmiä. Mielenterveyskuntoutujat edustavat ryhmää, jonka invaliidihuoltolaki oli jättänyt tietyiltä osin lain ulkopuolelle. Tämän epäkohdan odotettiin poistuvan vammaispalvelulain myötä. Tutkimukseni kohdistuu siihen, onko näin myös tapahtunut. Tutkimuksessa on mukana myös sosiaalityöntekijöitä kolmesta kunnasta sekä mielenterveysalan avohuollon kaksi työntekijäryhmää. Tutkimuksessani on mukana yli neljää vuosikymmentä koskevia havaintoja ja kokemuksia. Ne perustuvat pääosiltaan kirjalliseen dokumentointiin. Osa havainnoista on omakohtaisia pohjautuen 1960-luvun alussa alkaneeseen kuntoutusalan työkokemukseeni. Työalueeni sosiaalihallituksessa ja sittemmin Stakesissa koski vammaispalveluja, jolloin olin tekemisissä myös henkilökohtaisen avustajatoiminnan kanssa. Jäin näistä tehtävistä eläkkeelle maaliskuussa 2002, jolloin olin ehtinyt tehdä noin kaksi kolmasosaa haastatteluista ja eräitä muita tutkimustani koskevia luonnoksia. Ennen vammaispalvelulain voimaantuloa kokemukseni avustajatoiminnasta rajoittuivat koulunkäyntiavustajatoimintaan. Tapasin työhöni liittyen myös vammaisia, jotka käyttivät hengityslaitetta ja joiden avustajat terveydenhuolto oli palkannut. Touko elokuussa 1985 osallistuin USA:ssa Kalamazoon kaupungissa järjestettyyn kansainväliseen sosiaalityöntekijöiden ohjelmaan. Paikallinen Independent Living -keskus oli yksi tärkeä kiintopisteeni. Pääsin mukaan keskuksen toimintoihin vaikka edustinkin tilapäisesti terveitä eli TABejä (= temporarily able bodied). Vaikeavammaisten itsenäistä asumista käsittelevällä kurssilla sain roolin vuokraemäntänä, jolla oli ennakkoluuloja pyörätuolilla liikkuvia kohtaan, tapetithan siinä rikkoutuvat. Kursseille osallistui myös vaikeavammaisia avustajineen. Vammaispalvelulain myötä kokemuksia avustajatoiminnasta alkoi tulla välittömästi. Sosiaalihallituksen kuntoutusasianosastolle tuli jatkuvasti yhteydenottoja sekä vammaisilta henkilöiltä että sosiaalitoimistoista. Ensimmäisen avustajatoimintaa koskevan artikkelini tein vuonna
11 2. Tutkimuksen lähtökohdista (Heiskanen 1989, 29 32). Se perustui Judith Heumannin Suomen vierailun yhteydessä tekemääni haastatteluuun. Artikkelin otsikko oli puhuva: Yhdysvaltain vammaisliike vaatii lisää avustajia. Avustajatoiminnasta saatujen kokemusten lisääntyessä avustajateemaa käsiteltiin koulutustilaisuuksissa, joihin osallistuin sekä osanottajana että myös luennoitsijana. 2.1 Tutkimuksen käsitteistä Lain rakenteet Vammaislainsäädännön rakenteet ovat tutkimukseni keskeistä käsitteistöä. Ne kattavat noin 60 vuoden ajanjakson, joista noin 40 vuoden ajan olen voinut tehdä havaintoja työhöni liittyen. Kiinnostukseni invaliidihuoltolain ja vammaispalvelulain rakenteisiin on peräisin työhistoriani alkuvaiheista. Työskentelin 1960-luvun alkupuolella Invalidisäätiön ortopedisen sairaalan sosiaalityöntekijänä. Mieleeni on jäänyt potilas, jonka oletettiin olevan pysyvästi vammautunut polion johdosta. Uudet tutkimuslaitteet kuitenkin täsmensivät aikaisemman polio-diagnoosin eteneväksi lihassairaudeksi, jota silloinen invaliidihuoltolaki ei koskenut. Tämän uuden löydöksen perusteella asiakkaani rajautui invalidihuollon ulkopuoliseksi. Kokemus on säilynyt mielessäni vuosikymmeniä antaen pohjaa tarkastella vammaisten keskinäisen tasa-arvon merkitystä. Vuonna 1947 voimaan tullut invaliidihuoltolaki koski henkilöä, jonka työ- ja toimintakyky jonkin elimen puuttumisen tai toimintavajavuuden vuoksi on pysyvästi siinä määrin puutteellinen, että hänellä on siitä olennaista haittaa jokapäiväisessä elämässään tai toimeentulonsa hankkimisessa (Invaliidihuoltolaki 907/1946). Vuonna 1952 lakia muutettiin siten, että myös jatkuvaa sairautta sairastaville tuli mahdollisuus päästä lain piiriin valtioneuvoston tarkemmin rajaamin perustein (Invaliidihuoltolaki 1952/209). Valtioneuvoston päätöksen mukaiseen luetteloon pääsy perustui paljolti sairausryhmää edustavan vammaisjärjestön aktiviteettiin. Esimerkkinä vahvasta vaikuttajasta voidaan pitää vuonna 1941 perustettua Tuberkuloosiliittoa, jonka työn tuloksena tuberkuloosia sairastaneet pääsivät ammatillisen kuntoutuksen piiriin jo 1950-luvulla (Vatanen 2004). Monet pitkäaikaissairauksia edustavat vammaisjärjestöt kuten Lihastautiliitto ja Mielenterveyden Keskusliitto on perustettu vasta 1970-luvulla, joten niiden vaikuttamistyö on päässyt alkuun huomattavasti myöhemmin. Vuonna 1974 laajennettu valtioneuvoston päätös (Vnp 1974/744) koski myös haittaa, jonka aiheuttajana oli mielenterveyden häiriö, kuten tätä ryhmää valtioneuvoston päätöksessä nimitettiin. Päätöksessä mainituista lain kuudestatoista eri tukimuodosta puolet ei tätä ryhmää koskenut. Ulkopuolelle jäivät sairaalahoito jälkihoitoineen, yli 16 vuotiaitten muu kuntouttamishoito, sopeutumisvalmennus, pohjakoulutus, ammattikoulutus, oppikouluopetus, yleiskoulutus ja työhönvalmennus. Vamman tai sairauden aiheuttama pysyvä haitta oli tekijä, jolla voitiin ylittää lain rakenteita. Esimerkiksi ihosairaudet eivät vielä 1980-luvullakaan kuuluneet valtioneuvoston päätöksen mukaisiin pitkäaikaissairauksiin. Psoriasista sairastavat eivät näin olisi voineet saada invaliidihuoltolain mukaista sopeutumisvalmennusta. Psoriasisliitto ry:n tekemän aloitteen perusteella kurssitoiminta kuitenkin aloitettiin kohdistamalla se henkilöihin, joilla psoriasis oli edennyt niveliin aiheuttaen pysyvän haitan. Psykiatristen potilaiden kohdalla tämänkaltainen lain rakenteiden ylittäminen ei ollut mahdollista. Lain piiriin hyväksyminen tai sen ulkopuoliseksi jääminen muodostavat vähitellen pysyviä, toistuvia ja ennustettavia lain käytäntöjä, jotka voidaan tulkita myös rakenteiksi. Ruonavaaran (2004, 97) mainitsemassa rakennepuheessa ihmisten toiminta ja heidän välisensä vuorovaikutus saa enemmän tai vähemmän kiinteinä pysyviä, toistuvia ja siksi ennustettavia muotoja. Rakenteen käsitettä ei aina kuitenkaan käytetä viittaamaan toiminnan säännönmukaisuuksiin tai yhteiskunnallisten suhteiden rakentumiseen, vaan sillä viitataan yhteiskunnan jakautumiseen 11
12 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa sosiologisessa mielessä merkityksellisiin osaryhmiin. (Ruonavaara 2004, 98.) Rakenteen seurauksia koskeva määritys soveltuu myös invaliidihuoltolain syrjäyttämien osaryhmien tarkasteluun. Tästä syrjäyttämisen kokemuksesta kertoo Valma Jaakola (1989, 12) invalidiperinteen keruutalkoiden voittajaelämäkerrassaan. Hän kuvailee 1950-luvulle ajoittuneessa kertomuksessaan hakeutumistaan invalidien ammattikouluun: Syksyllä tupa tummeni, muutenkin kuin auringon vähyydestä. Ensinnäkin saha antoi äitipuolelle lopputilin ja minä sain kirjeen: Teitä ei ole hyväksytty invalidien ammattiopilaitokseen jatkuvan sairautenne johdosta. Omasta sairaudestaan Jaakolalla ei ollut täsmällistä käsitystä. Seuraava kommentti antaa viitteitä siitä, että kyse lienee ollut lihassairaudesta. Saattoiko lihasvoiman vähyys vaikuttaa älyn määrään? Pulppusivatko ne samasta lähteestä? Joka tapauksessa minua helpotti vähän kun kunnantoimisto myöhemmin paloi maan tasalle ja sen mukana kaikki minuakin koskevat paskapaperit (emt., 12 13). Jaakolan pettymys kohdistui kunnantoimistoon, joka kuitenkin vain välitti asiakirjat silloiseen sosiaaliministeriöön. Lain rakenne määritti pelisäännöt, joita päätöksentekijä ei voinut kiertää. Jos niin olisi tehty, olisi kyseessä ollut virkavirhe. Invalidihuoltoa koskevissa asiakirjoissa lyhennys Lmi. eli lainmukainen invalidi oli ratkaiseva. Tämän tärkeän merkinnän asiakirjoihin teki asiantuntijalääkäri, aikaisemmin sosiaaliministeriössä ja sittemmin sosiaalihallituksessa. Vammaispalvelulain tultua voimaan vuoden 1988 alussa (L 380/87) oltiin uudessa tilanteessa. Vammaa ei enää määriteltu diagnoosin perusteella vaan vammaisella henkilöllä tarkoitetaan tässä laissa henkilöä, jolla vamman tai sairauden johdosta on pitkäaikaisesti erityisiä vaikeuksia suoriutua tavanomaisista elämän toiminnoista (emt., 2. ). Vammaispalvelulain myötä syrjäyttävien rakenteiden oletettiin poistuvan. Tämä oli keskeinen viesti uutta lakia koskevassa tiedotuksessa. Laissa oli kuitenkin uusi rakenne, joka voi vaikuttaa vammaisten henkilöiden keskinäiseen tasa-arvoon. Laki edellyttää vammaiselta henkilöltä kykyä toimia avustajan työnantajana (HE/1986). Tämä vaatimus voi rajata tiettyjen vamma-sairausryhmien edustajat avustajajärjestelmän ulkopuolelle. Lain rakenteesta on kyse myös silloin, kun lain mahdollistamat palvelut ja tuet ovat eri asemassa riippuen siitä, ovatko ne harkinnanvaraisia tai kunnan erityisen järjestämisvelvollisuuden piiriin kuuluvia. Vaikeavammaisten henkilöiden tietyt palvelut, palveluasuminen, kuljetuspalvelut, asunnon muutostyöt ja tulkkipalvelut ovat lain rakenteen kannalta vahvoja. Ne kuuluvat kunnan erityisen järjestämisvelvollisuuden piiriin eli asiakkaalla on niihin subjektiivinen oikeus. Avustajatoimintaa koskeva rakenne on heikompi eli se sisältyy harkinnanvaraisen tuen piiriin. Lain perusteluissa kunnan erityistä järjestämisvelvoitetta eli ns. subjektiivista oikeutta perusteltiin tavoitteena turvata vammaisten palvelut ja tukitoimet samantasoisina kunnasta riippumatta (HE/1986 ). Kun edellä viittasin Ruonavaaran (2004) määrittelemiin merkityksellisiin osaryhmiin, erityisesti mielenterveysalan järjestöjen taholta alkoi tulla viestejä heidän oman ryhmänsä tilanteesta. Mielenterveyskuntoutujat näyttivät syrjäytyvän myös vammaispalvelulain uusista mahdollisuuksista kuten kuljetuspalveluista, palveluasumisesta ja henkilökohtaisesta avustajatoiminnasta (Taipale, 1997). Vammaisuuden mallit sosiaalisesti konstruoituna Työkokemukseni perusteella varhaisin esitietoni vammaisuutta koskevista malleista pohjautuu 1960-luvulle. Vammaisuuden hahmottaminen oli tuolloin pitkälti yksilöllisten kuntouttamistoimenpiteiden varassa. Ympäristön ja vammaisuuden välinen suhde ei vielä noussut esille. Vammaisuuden ymmärtäminen yksilö- ja perhetason psyykkisenä ongelmana oli kuvaavaa. Oma lukuaarteeni oli tuolloin Beatrice Wrightin (1960) kirja, jossa lähestymistapa vammaisuuteen oli psykologinen. Elettiin siis vammaisuuden yksilömallin aikaa, jota on luonnehdittu myös lääketieteelliseksi malliksi ja tragedia-malliksi. Ympäristön havainnointi alkoi omassa työssäni korostua 1970-luvun alussa. Työhöni sosiaalihallituksessa sisältyi yksilöllisten päätösten teko vaikeasti liikuntavammaisten lasten koulunkäyntiavustaja-asioissa. Koulurakennusten hissien 12
13 2. Tutkimuksen lähtökohdista puute oli monesti vaikuttamassa avustajan tarpeeseen. Tässä vaiheessa myös kiinnostukseni ympäristöasioihin alkoi herätä. Tilanne oli myös siinä mielessä ristiriitainen, että sosiaalitoimi joutui paikkaamaan koulutoimen epäkohtia. Asioiden ymmärtäminen vammaisuutta koskevien mallien mukaisena ei kuitenkaan ollut vielä ajankohtaista. Lähtökohtana uuden mallin esiin tulolle oli Mike Oliverin 1980-luvun alussa kehittelemä vammaisuuden sosiaalinen malli ja WHO:n uudet vammaisuutta koskevat määritykset. Mallin taustojen selvittäminen laajeni tutkimuksessani 1960-luvulle ja tulevaisuuden näkymät vammaisuuden poliittisen mallin muodossa nykypäivään. Tutkimukseni kuluessa nämä mallit muodostuivat analyysin välineiksi, joiden avulla pyrin tulkitsemaan haastatteluaineistoa. Pekka Hakkaraisen (2004, 256) määrittelyn mukaan: Käsityksemme sosiaalisista ongelmista ovat sosiaalisia konstruktioita eli ajatusrakennelmia, jotka määrittyvät yhteiskunnallisen keskustelun ja toiminnan kautta. Konstruktionisteille sosiaaliset ongelmat kuvastavat ennen kaikkea yhteiskunnallista vaatimusten esittämistä. Ongelmien sosiaalinen konstruointi koskee sekä lain rakenteita että vammaisuutta koskevia malleja. Rakenteet eivät muutu, ellei joku ensin määrittele niitä koskevia ongelmia korjattaviksi. Vammaisuutta koskevat mallit eivät myöskään muutu, ellei joku taho ala hahmottaa niitä uudella tavalla. Kun Rosa Parks joulukuussa 1955 kieltäytyi antamasta paikkaansa bussissa valkoiselle miehelle, oli seurauksena yli vuoden jatkunut bussiboikotti ja mustien kansalaisliikkeen synty. Konflikti johti USA:n korkeimman oikeuden marraskuussa 1956 antamaan päätökseen, jossa yleisiin liikennevälineisiin sisältynyt rotuerottelu todettiin perustuslain vastaiseksi (Albin 1996). Kansainvälinen vammaisliike on monessa eri yhteydessä todennut saaneensa esimerkin voimaa mustien kansalaisoikeusliikkeeltä. Näin alkaa muodostua Bergerin & Luckmannin (1994,187) mainitsemia vaihtoehtoisia todellisuuden määritelmiä ja identiteettejä heti kun joukko yksilöitä lyöttäytyy yhteen pysyviksi sosiaalisiksi ryhmiksi. Tämä laukaisee muutosprosessin, jonka seurauksena tiedon jakautuminen monimuotoistuu. Vammaisjärjestöt ja vammaisten yhteenliittymät ovat esimerkkejä vaihtoehtoisten todellisuuksien uusista määrityksistä. Näistä lähtökohdista sosiaalinen konstruktionismi liittyy tutkimuksessani sekä rakenteiden että vammaisuutta koskevien mallien tarkasteluun. 2.2 Henkilökohtaisen avustajatoiminnan juridisista perusteista Vammaispalvelulain (L 380/1987) 8. :ssä määritellään tarkemmin vammaiselle henkilölle annettavat palvelut ja 9. :ssä taloudelliset tukitoimet, jotka korvataan. Henkilökohtainen avustajatoiminta sisältyy viimeksi mainittuihin seuraavasti määriteltynä: Vammaiselle henkilölle korvataan hänen vammansa tai sairautensa edellyttämän tarpeen mukaan kokonaan tai osittain kustannukset, jotka hänelle aiheutuvat henkilökohtaisen avustajan palkkaamisesta... (pykälän loppuosa käsittelee välineitä, koneita ja laitteita ja asuntoon kuuluvia välineitä ja laitteita ja niiden korvaamista). Vammaispalveluasetuksen 16. pykälässä (A 759/1987) on täsmennetty tarkemmat kriteerit taloudellisen tuen piiriin hyväksymiseksi: Kustannukset henkilökohtaisen avustajan palkkaamisesta voidaan korvata sellaiselle vammaiselle henkilölle, joka tarvitsee runsaasti toisen henkilön apua kotona jokapäiväiseen elämään liittyvissä asioissa tai kodin ulkopuolella asioiden hoitamisessa, opiskelussa, harrastuksissa, työssä ja yleensä yhteiskunnallisessa osallistumisessa. Määritelmää voidaan pitää laaja-alaisia mahdollisuuksia antavana, sisältäähän se sekä kodissa että sen ulkopuolella tapahtuvat toiminnat. Asetusteksti ei sisällä vaatimusta vaikeavammaisuudesta, joskin maininta runsaasta toisen henkilön avusta antaa siihen viitteitä. 13
14 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa Ole Petter Askheim (2005,248) pitää klassisena hyvinvointipolitiikan vastakkainasetteluna kysymystä siitä, pitäisikö tukea antaa suorana taloudellisen tukena vai palveluina. Hän viittaa Gösta Esping-Anderseniin (1990), jonka mukaan tämä vastakkainasettelu perinteisesti ilmentää eroa liberaalin ja pohjoismaisen sosiaalidemokraattisen hyvinvointivaltion järjestelmän välillä. Perusoletuksena liberaalisessa näkökulmassa on yksilön näkeminen rationaalisena ja kykenevänä ja siten parhaiten omat tarpeensa ymmärtävänä ja myös ratkaisijana niiden toteuttamisessa. Toinen perusolettamus on vapaiden markkinoiden idean ylivertaisuus. Yleiskatsauksen jälkeen Askheim siirtyy käsittelemään ksymystä siitä, onko erilaisilla malleilla merkitystä käyttäjäkontrollin edistämisessä. Artikkelinsa johtopäätöksissä hän toteaa henkilökohtaista avustajatoimintaa koskevissa malleissa parhaan ratkaisun liittyvän moniin tekijöihin eikä olevan riippuvainen yhdestä mallista. (emt.) Toimiva vaikeavammainen toimivassa yhteiskunnassa -toimikunta (Komiteanmietintö 1987) asetettiin vuonna 1985 eli sen työ ajoittui vammaispalvelulain suunnitteluajankohtaan. Toimikunta ehdotti uutta järjestelmää, elämän seteliä (emt., 77). Tarkoituksena oli korvata pirstoutunut ja vaikeavammaisia henkilöitä epäyhtenäisesti kohteleva järjestelmä uusilla ratkaisuilla. Elämän setelin tarkoituksena oli antaa palvelujen käyttöoikeus kuhunkin palveluun ilman aina erikseen tarvittavaa hakumenettelyä tai käyttämättä rahaa. Elämän setelin kehittäminen ei kuitenkaan ole edennyt. Henkilökohtaisen avustajan palkkaukseen maksettavaa korvausta voitaneen pitää jonkinlaisena viitteenä elämänseteli-idealle, jossa vaikeavammainen itse määrittelee avustamisensa ehtoja saamansa korvauksen puitteissa. Lasten päivähoidossa kotihoidontuen muodossa maksettava suora tuki perheille on herättänyt keskustelua jo 1970-luvulta lähtien. Historiallinen kompromissi saatiin aikaan kun laki kotihoidon tuesta astui voimaan ( L 28/85). Jorma Sipilän (1992, 54) tulkinnan mukaan kotihoidon tukea voidan pitää kunnallisen päivähoidon vaihtoehtona. Korvausta maksetaan julkisen sosiaalipalvelun käyttämättä jättämisestä. Vammaispalvelulain yleisperusteluista (HE 1986, 5) löytyy viite, joka voidaan tulkita vastaavanlaiseksi palvelun käyttämättä jättämisen kompensaatioksi: Kokonaan uutena tukimuotona ehdotetaan taloudellisen tuen antamista henkilökohtaisen avustajan palkkaamisesta aiheutuviin kustannuksiin. Tuen tavoitteena on ehkäistä ja vähentää vaikeavammaisten henkilöiden laitoshuollon tarvetta ja tarjota joissakin tapauksissa vaihtoehto palveluasumiselle. Vammaispalvelulaki sisältää kaksi pääasiallista tukimuotoa, palvelut ja taloudelliset tukitoimenpiteet. Lain sisällön jakaminen palveluihin ja taloudellisiin tukitoimiin on ideologisesti merkittävää. Palvelukonsepti, johon uutena asiana sisältyy myös kunnan erityinen järjestämisvelvollisuus, korostaa kunnan vastuuta myös palvelun järjestämisestä. Tämä on uusi haaste myös kunnille.taloudellisissa tukitoimissa tätä järjestämisvastuuta ei ole. On ainoastaan korvaamisen velvollisuus, kun kysessä on asunnon muutostyöt ja asuntoon kuuluvat välineet ja laitteet. Muissa taloudellisissa tukitoimissa on kyse harkinnanvaraisesta korvaamisesta. Lakitekstissä tämä ilmenee sanamuodosta: korvataan, ei siis: on korvattava. Onko henkilökohtaisessa avustajatoiminnassa kyse pelkästään taloudellisten kustannusten korvaamisesta vai myös jostain muusta? Vammaispalvelulain perusteista (HE 1986, 6) löytyy myös maininta: Ehdotettu henkilökohtainen avustajajärjestelmä ei poistaisi vammaisten henkilöiden tarvetta sosiaalihuoltolain nojalla toteutettaviin kotipalveluihin. Verrattuna kotihoidon tukea koskevan lain käsittelyn yhteydessä ilmenneeseen pitkälliseen ja useasti kiihkeäänkin keskusteluun perheille maksettavan suoran tuen oikeutuksesta, vastaavanlaista julkista keskustelua henkilökohtaisen avustajatoiminnan kohdalla ei maassamme ollut havaittavissa. Ruotsissa keskustelua käytiin Ritva Goughin (1994, a 41 ) mukaan jopa varsin kärkevästi. Kyse oli kunnallisen kotipalvelun rinnalle kehittyvästä toiminnasta, joka koettiin 1980-luvun Ruotsissa siten, että yksityistäminen tunkeutuu perinteiselle kunnalliselle areenalle. Suomessa esiintyneestä vastustuksesta on Kalle Könkkölä todennut: Kynnys alkaa ajaa henkilö- 14
15 2. Tutkimuksen lähtökohdista kohtaisen avustajakäsitteen tuomista lakiin. Aluksi vastustajia löytyy kaikkialta: Oikeisto vastustaa säästösyistä ja periaatteesta, koska huono-osaisille ei pidä periaatteesta antaa, vasemmisto vastustaa, koska sen mielestä järjestelmässä on kyse yksityistämisestä ja keskusta vastustaa, koska onhan Vuokko Väyrynenkin kotona. (Könkkölä & Saraste 1996, 151.) Subjektiivisen oikeuden periaatteista ja tulkinnoista Laki vammaisuuden perusteella järjestettävistä palveluista ja tukitoimista sai melko pian lain säätämisen jälkeen käyttönimekseen vammaispalvelulaki. Sosiaalihallituksen oppaassa (1989) Vammaispalvelua kuntalaisille lyhyempi nimitys on jo vakiintuneessa käytössä. Lakitekstiin sisältyy imperatiivi tiettyjen palvelujen ja tukitoimien osalta. Kunnan on järjestettävä vaikeavammaiselle henkilölle kohtuulliset kuljetuspalvelut niihin liittyvine saattajapalveluineen, tulkkipalvelut sekä palveluasuminen, jos henkilö vammansa tai sairautensa johdosta välttämättä tarvitsee palvelua suoriutuakseen tavanomaisista elämän toiminnoista. Erityistä velvollisuutta palveluasumisen järjestämiseen ei kunnalla ole, mikäli henkilö on jatkuvan laitoshuollon tarpeessa. (L 380/87, 8., lihavointi M-L H.) Kunnan on korvattava vaikeavammaiselle henkilölle asunnon muutostöistä sekä asuntoon kuuluvien välineiden ja laitteiden hankkimisesta hänelle aiheutuvat kohtuulliset kustannukset, jos hän vammansa tai sairautensa johdosta välttämättä tarvitsee näitä toimenpiteitä suoriutuakseen tavanomaisista elämän toiminnoista eikä hän ole jatkuvan laitoshoidon tarpeessa. (L 380/87 9., lihavointi M-L H.) Lain imperatiivimuodoista: on järjestettävä, on korvattava, käytetään käsitettä kunnan erityinen järjestämisvelvollisuus. Tämä oli uusi piirre maamme vammaislainsäädännössä. Invaliidihuoltolaki ei sisältänyt palvelun järjestämisvelvollisuutta millekään viranomaiselle tai yhteisölle. Veikko Niemen (1987, 16) mukaan invaliidihuoltolain sisältämien palvelujen tarjontaa syntyi siinä määrin kuin alan aktiiviset järjestöt ja säätiöt kykenivät perustamaan ja kehittämään laitosyksiköitä. Tässä ei ollut kokonaissuunnittelua, joten kunkin yhteisön toimiessa omien tavoitteidensa ja mahdollisuuksiensa mukaan, laitosjärjestelmä kehittyi sekä sijainnin että laadun puolesta sattumanvaraisesti. Vammaispalvelulain yleisperusteluissa (HE 1986, 4) kunnan erityistä järjestämisvelvollisuutta vaikeavammaisia koskevien palvelujen ja tukitoimien osalta perusteltiin valtakunnallisen yhdenmukaisuuden perusteella. Tätä perustetta ei kuitenkaan ulotettu koskemaan henkilökohtaista avustajatoimintaa. Kunnan erityisestä järjestämisvelvollisuudesta käytetään yleisesti subjektiivisen oikeuden käsitettä. Lars Eriksson (1990, 111) on pohtinut sosiaalisten oikeuksien oikeudenmukaista ja tasapuolista toteutumista. Monet lakimiehet minut mukaan lukien ovat viime aikoina vaatineet, että sosiaalisista oikeuksista on tehtävä ns. subjektiivisia oikeuksia (itse puhun aidoista oikeuksista ). Tässä suhteessa sosiaalipoliittinen keskustelu on viime vuosina muuttanut luonnettaan: on siirrytty hallintokeskeisestä kansalaiskeskeiseen keskusteluun. Tämä johtunee osaksi siitä, että perus- ja ihmisoikeuskysymykset on viimeinkin alettu ottaa vakavasti Suomessakin. Osaksi se johtunee valtionhallinnon sisällä tapahtuneista argumentaatiokuvioiden muutoksista. Vammaisten henkilöiden kannalta subjektiivinen oikeus tarkoittaa sitä, että kunnan on järjestettävä tai korvattava haettu palvelu tai tuki siitä riippumatta, onko kunta määrärahoissaan varautunut palvelusta/tuesta aiheutuviin kustannuksiin. Sosiaalilautakunnan päätökseen tyytymätön voi tehdä valituksen hallinto-oikeuteen ja sen jälkeen edelleen korkeimpaan hallintooikeuteen, mikäli kyseessä on subjektiivisen oikeuden piiriin kuuluva asia. Vammaispalvelulain subjektiivinen oikeus ei koske henkilökohtaista avustajatoimintaa. Tämän oikeuden ulkopuolelle jääminen merkitsee käytännössä, että kunta voi hylätä avustajaa koskevan hakemuksen määrärahojen niukkuudesta johtuen. Suoraa valitusoikeutta korkeimpaan hallinto-oikeuteen ei ole, vaan sitä on erikseen haettava hallinto-oikeuden päätöksen jälkeen. Vaikeavammaisten palveluasumista koskeva subjektiivinen oikeus on ollut voimassa vuoden 1992 alusta. Palveluasumista on voitu toteuttaa myös siten, että henkilö saa omaan kotiinsa 15
16 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa palveluasumisen mahdollistavat palvelut kuten henkilökohtaisen avustajan/avustajat. Korkeimman hallinto-oikeuden päätös vuonna 2001 oli merkittävä. Tapio Räty (2002, 103) selostaa em. päätöstä tarkemmin: Vaikeavammaiselle oli myönnetty palveluasuminen, joka järjestettiin osittain henkilökohtaisen avustajan palkkaamisella. Kun henkilökohtaisen avustajan palkkaaminen liittyi palveluasumisen järjestämiseen, kysymyksessä ei ollut määrärahasidonnainen palvelu, vaan kunnan erityisen järjestämisvelvollisuuden piiriin kuuluva palvelu, jolloin määrärahoihin perustuvaa rajausta ei voitu käyttää perusteena palvelujen ja tukitoimien määrälle. Päätöksen mukaan palveluasumisen subjektiivinen oikeus siirtyy myös avustajatoimintaan, mikäli palveluasuminen järjestetään henkilökohtaisen avustajatoiminnan avulla. Vammaislainsäädännön uudistamishanke Pääministeri Matti Vanhasen ensimmäisessä hallitusohjelmassa (2003) asetettiin tavoitteeksi kehitysvammalain ja vammaispalvelulain yhteensovittaminen. Tässä yhteydessä on tehty myös henkilökohtaista avustajaa koskevaa selvitystyötä. Selvityshenkilö Erkki Paaran ( 2005, 69) mukaan avustajapalvelun piirissä oli selvityksen ajankohtana vajaat henkilöä. Kehitysvammaisten ja mielenterveyskuntoutujien asteittaisen mukaantulon määriä oli selvityksen mukaan vaikea arvioida, mutta joka tapauksessa muutaman vuoden aikavälillä asiakaskunnan koon arvioitiin mahdollisesti kaksinkertaistuvan. Selvitysmies ehdotti, että toiminnan siirtäminen kunnan erityisen järjestämisvelvollisuuden piiriin ja asiakkaan subjektiiviseksi oikeudeksi tulee ajankohtaiseksi siinä vaiheessa, kun on saatu riittävät kokemukset mukaan tulevien uusien asiakasryhmien palveluista ja niiden kustannuksista. Selvitysmiehen työ on ensimmäinen ministeriötason kannanotto, jossa mielenterveyskuntoutujat otetaan huomioon henkilökohtaisen avustajatoiminnan piiriin kuuluvina. Subjektiivisen oikeuden laajentaminen avustajatoimintaan siirtyy kuitenkin Paaran mukaan tulevaisuuteen tarpeellisten lisäselvitysten johdosta. 2.3 Tutkimuskysymykset Vammaispalvelulain säätämisen aikoihin henkilökohtainen avustajatoiminta koettiin merkittävänä uusien mahdollisuuksien avaajana vaikeavammaisten elämässä. Samoin pidettiin tärkeänä aikaisemmin syrjään jääneiden vammaryhmien tasa-arvoista mukaan saamista. Vammaispoliittinen merkitys oli siis alusta alkaen tavoitteena mukana. Heikkoutena oli kuitenkin se, että avustajatoiminta perustui kunnan harkinnanvaraisiin määrärahoihin. Vammaispalvelulakia koskevassa hallituksen esityksessä korostettiin tiettyjen palvelujen ja tukitoimien valtakunnallisesti yhdenmukaista turvaamista (HE 1986, 4). Tavoite koski kunnan erityisen järjestämisvelvollisuuden piiriin kuuluvia palveluja ja tukitoimia, ei siis avustajatoimintaa. Lain säätämisen jälkeen kulunut kahden vuosikymmenen jakso on merkinnyt toistuvia pyrkimyksiä saada avustajatoiminta vammaispoliittisesti vankemmalle tasolle. Haastattelujen avulla pyrin selvittämään, miten avustajatoiminnan käyttäjät ja avustajatoiminnan rahoittajat eli sosiaalitoimi tilanteen kokevat. Mielenterveyskuntoutujien tilanteen selvittämisessä ollaan vasta alkuasetelmissa. On esitetty kritiikkiä avustajajärjestelmän ulkopuolelle jäämisestä. Avustajatoiminnan sisältöä ei ole toistaiseksi pohdittu. Tutkimuskysymykseni täsmentyivät seuraaviksi. Ne olivat sittemmin taustalla avustajatoiminnan kehitystä tarkastellessani ja fokusryhmille esittämissäni teemakysymyksissä, joista esitetään tarkempi selostus sivulla Miten avustajatoiminta on kehittynyt ja millainen asema sillä on tällä hetkellä suomalaisessa vammaispolitiikassa? 16
17 2. Tutkimuksen lähtökohdista 2. Mikä merkitys on sillä, että henkilökohtainen avustajatoiminta ei toistaiseksi sisälly vammaispalvelulain ns. subjektiivisten oikeuksien piiriin? Mitä on tehty tilanteen edistämiseksi ja mitä nämä pyrkimykset eri osapuolten kannalta ilmentävät? 3. Mitä lain edellyttämä henkilökohtaisen avustajan työnantajuus on käytännössä merkinnyt? Onko vaatimus estänyt eri vammaryhmien keskinäistä tasa-arvoa? 4. Millaisten tekijöiden vuoksi mielenterveyskuntoutujien avustajatoiminnan kehitys on ollut vaatimatonta? 5. Miten sosiaalityön merkitys tulee esille avustaja-asioita koskevassa informaatiossa, ohjauksessa ja käytännön asioiden hoidossa? 6. Miten viha ja tunteet toimivat oikeuksista kamppailun välineenä? Olen tehnyt tutkimuksessani useita rajauksia. Lain rakenteisiin keskittymistä ja sen taustatekijöitä olen jo edellä tarkastellut. Mielenterveyskuntoutujien kohdalla avohuollon kenttä on yhä laajeneva erilaisten terapiamuotojen ja ennalta ehkäisevien toimintojen kehittelyineen. Olen myös sen osalta tehnyt rajauksia. Kiinnostukseni kohteena on avohuollon monipuolistaminen mahdollisten avustajien tai heihin rinnasteisten toimintojen avulla. Tässä yhteydessä on tarpeen tarkastella laitosmaisuuden piirteiden tunkeutumista uusiin avohuollon rakenteisiin. Olen myös käsitellyt mielenterveyskuntoutujien palveluohjausta ja sen liittymistä mahdolliseen avustajatoimintaan. Vaikeavammaisten palveluasumista olen myös käsitellyt, koska se liittyy avustajatoimintaan. Myös muiden vammaryhmien kohdalla voi ilmetä vaikeuksia täyttää lain edellyttämää työnantajuuden velvoitetta. Olen rajannut tutkimukseni mielenterveyskuntoutujiin. Esimerkiksi kehitysvammaiset, aivovammaiset ja autistiset henkilöt tarvitsisivat vaihtoehtoisia työnantajuuden malleja. Avustajatoimintaa on ollut kehitteillä Kehitysvammaisten Palvelusäätiön työssä, josta esimerkkinä vuosina toteutettu projekti (Sinkkonen & Uotila 2000). 2.4 Tutkimuksen eteneminen Tutkimukseni konkreettinen aloitusajankohta sijoittui vuosituhannen vaihteeseen. Sitä ennen olin tarkastellut artikkelissani vammaisuuden eri malleja (Heiskanen 1998a) ja esimerkiksi mielenterveyskuntoutujien tilannetta vammaispalvelulain käytössä (Heiskanen 1997, 37). Yliopiston jatkoopetukseen liittyen olin kirjoittanut esseitä vammaispalveluihin liittyvistä aiheista. Ensimmäisen haastattelun tein joulukuussa 2000 ja viimeisen toukokuussa Tutkimus lähti etenemään avustajatoiminnan taustaideologiaan perehtymisen ja haaastattelujen vuorottelun merkeissä. Tutkimuksen johdannossa tuon esille vammaispolitiikan viimeisimpiä tavoitteita ja henkilökohtaisen avustajatoiminnan nivoutumista niiden yhteyteen. Luvussa 2 käsittelen tutkimuksen lähtökohtia: käsitteitä, juridisia perusteita ja esitän tutkimuskysymykset. Luvussa 3 esittelen tapaustutkimuksen periaatteita, joiden mukaiseksi tutkimukseni määrittyy. Tarkastelen myös perusteita fokusryhmähaastattelujen ja analyysivaiheen framework-menetelmän käyttöön. Luvussa 4 vammaisuutta tarkastellaan aiempien tutkimusten valossa. Vammaistutkimuksen laajasta kirjosta valitsin esimerkit, jotka ilmentävät eri aikoja ja ulottuvuuksia, sisältäen myös yksilökokemuksia ja päätyen globaaliin tarkasteluun. Luvussa 5 on keskeisenä sisältönä vammaisuutta koskevien mallien tarkastelu. Vammaisuuden sosiaalisen mallin kehitysvaiheita jäljitän 1960-luvulle. Viimeisimpänä mallien kehitysvaiheena on vammaisuuden poliittisen mallin tarkastelu, johon antaa pohjaa joulukuussa 2006 hyväksytty YK:n yleissopimus vammaisten henkilöiden oikeuksista (Ulkoasianministeriö 2007). Luvussa 5 etsin myös avustajatoiminnan juuria ja Independent Living -ideologian piirteitä suomalaisesta sosiaalipolitiikasta. 17
18 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa Luvuissa 6 8 käsittelen tutkimukseni empiiristä aineistoa. Haastatteluaineisto koostuu 65 haastatellun mielipiteistä yhdessätoista fokusryhmässä. Ennen kuin ryhdyn analysoimaan haastattelun tuloksia, käsittelen haastatteluissa esille tulleiden teemojen taustaa. Aineistona käytän erilaista kirjallista aineistoa kuten seminaariraportteja, järjestöjen julkilausumia, lehtikirjoituksia ja alaan liittyvää kirjallisuutta. Luvussa 9 käsittelen tutkimuksen tuloksia. Tekemäni 11 ryhmähaastattelua ja yhden yksilöhaastattelun olen sanatarkasti litteroinut, tuloksena 337 sivua. Yhdestä yksilöhaastattelusta (ilman äänitallennusta) kertyi lisäksi neljä sivua. Nämä kaikki ovat ulkopuolisen arvioitavissa samoin kuin kirjallisen aineiston viitteet. Kokemusteni arvioinnissa tilanne on toisin, tarvitsen itsekritiikkiä ja reflektoinnin avulla tapahtuvaa läpinäkyvyyttä. Alkuperäiset tunnetilat tilanteiden kokemisessa vuosia ja jopa vuosikymmeniä sitten ovat jo haalistuneet. Liiallisen subjektiuden kannalta se lienee hyvä. Tarpeellista subjektiviteettia koskevassa artikkelissaan Maso (2003, 49) puhuu intohimosta, joka voi toimia tutkimuksessa oppaana ja johdattaa omaperäisyyteen... Intohimo yksinään voi kuitenkin olla johtamassa tutkijat erämaahan. Tämän välttämiseksi tutkijoiden tulisi tietää, mikä motivoi heidän tutkimuskysymyksensä, mitä uskomuksia sen takana on ja mitä käsitteellistä kehystä se ilmaisee. Tutkimuksessani pyrin noudattamaan Klaus Mäkelän esittämää tavoitetta: tutkijan on näytettävä se muokkauksen ja päättelyn ketju, jonka varassa hän johtaa tuloksensa aineistostaan. Lukija ei saa olla sen armoilla, että hän luottaa tutkijan intuitioon. (Mäkelä 1990, 3.) Tutkimukseni etenemisen eri vaiheilla on yhteinen tavoite: antaa ääni vammaryhmille, joiden mielipiteet eivät useinkaan pääse esille. On kyse avustajatoiminnan vammaispoliittisesta merkityksestä ja siinä ilmenevien mahdollisten epäkohtien esille tuomisesta. Tutkimuksen edistyessä nousi esille tiettyjä teemoja, jotka analyysivaiheessa olen pukenut kysymyksen muotoon. Esimerkkinä tästä voi mainita ne lukuisat tilanteet, joissa haastateltavilla oli ollut vaikeuksia viranomaisten kanssa. Teema johdatteli analyysivaiheen kysymykseen, voiko ruokkivaa kättä purra. Tätä aihetta käsitellään palvelujärjestelmän kritiikin yhteydessä luvussa 6.3. Henkilökohtaisella avustajatoiminnalla on monia liittymäkohtia kunnalliseen sosiaalitoimeen ja erityisesti sosiaalityöhön. Lain nykytilanteen perusteella kunnallinen sosiaalitoimi on pääasiallinen vastuunkantaja toiminnan rahoituksessa. Kunnallinen päätöksentekoprosessi on monivaiheinen, alkaen toiminnan rahoituksen varmistamisesta ja edeten vammaisen henkilön tarvitsemaan ohjaukseen ja auttamiseen palkkaukseen liittyvissä asioissa. Näin tutkimukseni sijoittuu myös sosiaalityön tutkimusalueen osaksi. 18
19 3. Tutkimuksen toteutus 3. Tutkimuksen toteutus 3.1 Avustajajärjestelmä tapaustutkimuksena Tutkimukseni koskee vuonna 1988 alkanutta sosiaalista reformia, jolloin vammaispalvelulakiin tuli uusi toimintamuoto, vammaisten henkilökohtainen avustajatoiminta. Tutkimukseni päätösvaiheessa, vuonna 2007 lain toiminnoissa tulee täyteen kaksi vuosikymmentä. Tutkimukseni on tapaustutkimus henkilökohtaista avustajatoimintaa koskevan reformin toteutuksesta ja sen vammaispoliittisesta merkityksestä. Hans Bengtssonin ja Kerstin Gynnerstedtin (2003, 19) mukaan tapaustutkimuksella on vahva asema hallintoa koskevassa tutkimuksessa, koska sen avulla voi yhdistää normatiivisia, empiirisiä ja konstruktiivisia pyrkimyksiä. Tutkimuksessani normatiivisuuden pyrkimyksen avulla voi tarkastella vammaisten henkilöiden asemaa heidän näkökulmastaan ja ottaa kantaa myös siihen, miten tilannetta tulisi korjata. Empiriaa edustaa avustajatoiminnasta haastattelujen avulla saadut kokemukset. Konstruktiiviset pyrkimykset tulevat esille vammaispalvelun asiakkaiden ja viranomaisen tekemissä ongelman määrittymisissä ja niissä ristiriitaisuuksissa, jotka ilmentävät määrittelyn eroja. Tapaustutkimukselle on tyypillistä, että suuntautuminen prosesseihin voi edesauttaa kokonaisuuden ymmärtämistä (emt. 19). Tutkimuksessani on monia prosessinomaisia piirteitä, kuten vammaisuuden sosiaalisen mallin ja Independent Living -ideologian kehityskaarien kuvausta. Mukana on myös omaa kokemusta, ensin invaliidihuoltolain mukaisen keskitetyn päätöksenteon virkamiehenä ja sittemmin vammaispalvelulain toimeenpanoa koskevissa ohjaustehtävissä. Stakesin myötä työtehtäväni painottuivat lain seurantatutkimuksen suuntaan (Heiskanen & Ollila 1996, Topo ym. 2000). Tapaustutkimukseen voidaan yhdistää vertailevaa tutkimusta (Bengtsson & Gynnerstedt 2003, 20). Bengtssonin ja Gynnerstedtin tutkimuksessa vertailuja tehtiin kolmessa eri läänissä sijaitsevien vakuutuskassojen käytännöistä. Omassa tutkimuksessani vertailua tapahtuu vaikeasti liikuntavammaisten ja mielenterveyskuntoutujien välillä. Myös liikuntavammaisten keskinäisiä eroja voi havaita vertailujen avulla. Bengtsson ja Gynnerstedt korostavat, että vertailevassa tutkimuksessa on tärkeää löytää yhteneväinen käsitevälineistö (begreppsapparat). Käsite sama ilmiö, erilaiset asiat tarkoittaa saman ilmiön sisällön erilaisuutta asiayhteydestä riippuen. Ilmiön ja asian yhteneväisyys muodostuu tutkimuksessani tilanteesta, jossa henkilö vaikean liikuntavammaisuutensa tai mielenterveyteen liittyvän toimintaesteisyytensä vuoksi tarvitsee toisen henkilön apua. Ilmiön ratkaisu voi kuitenkin tapahtua erilaisten asioiden avulla. Tutkimukseni määrittymistä tapaustutkimukseksi vahvistaa Robert Yinin (2003, 7) kommentit: Jos haluaa tietää mitkä seuraukset uudella valtiollisella ohjelmalla on ollut, tähän voi saada vastauksen survey-tutkimuksella tai tarkastelemalla taloudellisia tietoja... Mutta jos tarvitsee tietoa siitä kuinka tai miksi ohjelma on toiminut (tai ei ole) tarvitaan tapaustutkimusta tai kenttätutkimusta. Tekemääni tilastollista seurantatutkimusta (Heiskanen & Ollila 1996) voi pitää Yinin (Yin 2003, 105) tarkoittamana survey-tutkimuksena. Sain siinä tilastollisia tunnuslukuja avustajatoiminnan käyttäjämääristä, myönnetyistä tuntimääristä, diagnoosiryhmistä, mutta en vastauksia kuinka ja miksi kysymyksiin. Tapaustutkimuksen reliabiliteettia käsitellessään Yin puhuu (2003, 105) todistusketjusta (chain of evidence). Hän vertaa tapaustutkimuksen 19
20 Henkilökohtaisen avustajajärjestelmän kaksi vuosikymmentä suomalaisessa vammaispolitiikassa analyysivaihetta rikosoikeudellisten prosessien oikeuskäsittelyyn, jotta kerätty aineisto vastaisi tiukkuudeltaan oikeudessa esitettävää aineistoa. Tutkimukseni tiedonintressi on emansipatorinen. Kyösti Raunio (1999, 370) määrittelee emansipaation: kärsimystä ylläpitävien järjestelmien kumoamisena ja sellaisten olojen pystyttämisenä, joissa ihmiset voivat elää tyydyttävämpää elämää. Raunion mukaan emansipatorista intressiä ajava kriittinen tiede on vahvasti normatiivista. Ei kaihdeta ottamasta tieteen nimissä kantaa siihen, miten asioiden tulisi olla. Kriittisen tieteen normatiivisuus merkitsee yleensä yhteiskunnallisten asioiden tarkastelua huono-osaisten, syrjäytyneiden, marginaaliseen asemaan joutuneiden ihmisten näkökulmasta. Raunio (emt. 376) viittaa yhteiskunnassa tapahtuneisiin muutoksiin. Jälkitraditionaalisessa yhteiskunnassa emansipatorinen intressi perinteisessä merkityksessä näyttää menettävän merkitystään sosiaalityön perustana. Sosiaalityön problematiikka liittyy entistä enemmän elämähallintaa vahvistavien yksilöllisten valintojen tekemiseen ja siinä tarpeelliseen tietoiseen harkintaan, reflektioon. Lisääntynyt elämänhallinta ei kuitenkaan riitä, jos vaikeavammainen henkilö tarvitsee avukseen toisen ihmisen. Avustajatoiminnassa tarvittavat elämäntaidolliset valmiudet näivettyvät, mikäli niitä ei voi käytännössä soveltaa. Sopeutumisvalmennuksen kehittämistyöryhmän muistiossa (Sosiaalihallitus 1986, 73) ilmiöstä käytettiin nimitystä herätekupla. Sillä tarkoitettiin tilannetta, jolloin esimerkiksi sopeutumisvalmennuskursseilla on motivoitu ja valmennettu avustajan käyttöön, mutta toiminta ei voi toteutua, koska määrärahoja ei ole. Raunion mukaan (1999, 377): syrjäytyneiden ja järjestelmistä riippuvaisten ihmisten muuttuminen autonomisiksi toimijoiksi tuskin onnistuu ilman yhteiskunnan takaamia perusresursseja. Tämä edellyttää jonkinasteista resurssien uudelleen jakoa tai tasa-arvopolitiikkaa. Viimeksimainittu toteamus liittyy rakenteellisiin edellytyksiin eikä pelkästään yksilöllisiin valmiuksiin. Avustajatoimintaan sovellettuna toteamus muuttuu vammaispoliittiseksi kannanotoksi. 3.2 Fokusryhmähaastattelut Metodologialla tarkoitetaan sääntöjä siitä, miten joitain välineitä, metodeja käytetään asetetun päämäärän saavuttamiseksi. Metodi perustelee tutkimuksessa syntyneen tiedon, mutta metodologia kysyy, onko tämä perustelu eli käytetty menetelmä järkevä.(tuomi & Sarajärvi 2003, 11.) Tutkimukseni suunnitteluvaiheessa tutustuin erilaisiin metodologisiin vaihtoehtoihin empiirisen aineiston hankkimiseksi 4. Suunnitelman täsmentyessä päädyin fokusryhmähaastatteluihin. Jo menetelmän nimi kertoo mahdollisuudesta keskittyä ennalta määrättyihin, tutkimuksen kannalta tärkeänä pidettäviin asioihin. Tiedon tarpeeni kohdistui vammaispalvelulain rakenteiden merkitykseen avustajatoiminnan vammaispoliittisen aseman määrittymisessä. Myös mielenterveyskuntoutujien avustajatilanteen tarkastelu edellytti tutkimusasetelman täsmentämistä. Fokusryhmähaastattelujen avulla pyrin selvittämään vaikeavammaisten henkilöiden, sosiaalityöntekijöiden ja eräiden työntekijäryhmien mielipiteitä nykytilanteesta. Haastatteluaineiston ohella tarkastelen myös avustajatoimintaan liittyvää kirjallista aineistoa ja vertaan niistä esille tulevia näkemyksiä haastatteluissa esille tulleisiin. 4. Olin aluksi kiinnostunut päiväkirjametodista, johon olin tutustunut järjestämässäni Purkamisen puhujat arjen tekijät - seminaarissa vuonna 1995 Terve Sos-tapahtuman yhteydessä. Pyysin tuolloin neljää omaishoitajaa kirjoittamaan elämästään kahden viikon ajalta.yhteiskunnallisessa päätöksenteossa toimivat henkilöt kommentoivat päiväkirjoja omissa puheenvuoroissaan. Päiväkirjoista välittyi paljon tietoa omaishoitajien elämästä. 20